**Viitorul**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi am crescut în zorii unui ev parșiv

Și sufletul l-am dat nelegiurii vamă

Cei ce n-au mers încolonați cu noi

N-au mai știut de tată și de mamă.

Dar în vâltoarea luptelor de clasă

Unii-au rămas cu fruntea către cer.

Eu vă transmit la toți care mai sunteți

Salutul meu voios de pioner.

Tot despre viitorul luminos visăm

Cum să ne facem planul efectiv

Cum să lovim nemernic talpa țării

Să se înscrie iar la colectiv.

Cei mai cinstiți să plece dintre noi

Găsească-n lume orice altă cale

Ori să se-ascundă toţi prin păpușoi

Că-i luăm pe rând din nou la întrebare.

Cum corb la corb nu-și scoate ochii

Şi sunt căței în lume mici și mari

Noi nu-mpărțim cămaşa de sub cruce

Al lui Iisus, ci-o vindem la tâlhari.

Trăiască pacea și cu tot poporul

Stindaru-nostru-i sus pe meterze

Strigăm lozinci să ne audă morţii

Și vrabia mălai să tot viseze.

Sărman poporul, legea lui e sfântă

Dar mieii blâzi sunt mătrășiți de lupi

Și-s trântori mulți și sunt albine moarte

Nu mai e miere de mâncat în stupi.

Din grija pentru vatra milenară

Să-i construim mărețul viitor

Am defrișat Carpații Mioriței

Și ne-am făcut toți coade de topor.

Ne-ntârziat să învățăm, prieteni,

În numele ceaslovului sublim

Să ne-nchinăm la cornul abundenței

Nu proști ca alții totuși să murim.

Am fi greșit de-am fi schimbat năravul

Și-am fi creat și cinstei un dezgheț

Ca astfel cei mai vrednici să conducă

Destinul nostru falnic și măreț.

O, nu de sfinți ziceți c-avem nevoie

Iar de martiri să facem mare haz

Stăpânii noștri și-au ales ortacii

Prin care schimbă șina la macaz.

Acei ce-n lupta ce se dă cu fiara

Nu vor mai ține fruntea către cer

N-o să ne uite neamul niciodată

Vă dau cuvântul meu de pioner.

Doar cei puțini, ce Dumnezeu îi știe,

Jertfiţi pe-altarul rănilor ce dor

Au câștigat şi dreptul demnității

Să avem şi noi trecut şi viitor.